CELEX: 32016D0135
Language: hu
Date: 2016-01-29 00:00:00
Title: A Bizottság (EU) 2016/135 végrehajtási határozata (2016. január 29.) a flokumafen, a brodifakum és a warfarin 14. terméktípusba tartozó biocid termékekben történő felhasználására vonatkozó jóváhagyás érvényességi idejének meghosszabbításáról (EGT-vonatkozású szöveg)

2.2.2016   
            
            
               HU
            
            
               Az Európai Unió Hivatalos Lapja
            
            
               L 25/65
            
         A BIZOTTSÁG (EU) 2016/135 VÉGREHAJTÁSI HATÁROZATA
   (2016. január 29.)
   a flokumafen, a brodifakum és a warfarin 14. terméktípusba tartozó biocid termékekben történő felhasználására vonatkozó jóváhagyás érvényességi idejének meghosszabbításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 14. cikke (5) bekezdésére,
   mivel:
   
               (1)
            
            
               A flokumafen, a brodifakum és a warfarin 14. terméktípusba tartozó biocid termékekben felhasználható hatóanyagokként szerepelnek a 98/8/EK európai parlamenti és tanácsi irányelv (2) I. mellékletében, és mint ilyenek az 528/2012/EU rendelet 86. cikke szerint a rendelet értelmében jóváhagyott hatóanyagnak tekintendők az irányelv I. mellékletében meghatározott előírások és feltételek mellett.
            
         
               (2)
            
            
               A jóváhagyás a flokumafen esetében 2016. szeptember 30-án, a brodifakum és a warfarin esetében pedig 2017. január 31-én jár le. Az 528/2012/EU rendelet 13. cikkének (1) bekezdése szerint kérelmet nyújtottak be az említett hatóanyagok jóváhagyásának megújítására.
            
         
               (3)
            
            
               A flokumafen, a brodifakum és a warfarin hatóanyagok használatával összefüggésben megálalpított kockázatok miatt jóváhagyásuk megújítása egy alternatív hatóanyag vagy alternatív hatóanyagok értékelésétől függ. E kockázatok miatt e hatóanyagok jóváhagyása továbbá csak abban az esetben újítható meg, amennyiben bizonyítást nyer, hogy az 528/2012/EU rendelet 5. cikke (2) bekezdésének első albekezdésében szereplő feltételek legalább egyike teljesül.
            
         
               (4)
            
            
               A Bizottság tanulmányt készíttetett a véralvadásgátló hatású rágcsálóirtó szerek tekintetében alkalmazható kockázatcsökkentési intézkedésekkel kapcsolatban, azzal a céllal, hogy a szóban forgó hatóanyagok jellemzőiből fakadó kockázatok csökkentésére a leginkább alkalmas intézkedéseket tudja javasolni.
            
         
               (5)
            
            
               Az adott hatóanyagok jóváhagyásának megújítását kérelmezők számára lehetőséget kell biztosítani, hogy kérelmükben a tanulmány megállapításait is felhasználhassák. A tanulmány megállapításait emellett valamennyi véralvadásgátló hatású rágcsálóirtó szer jóváhagyásának megújításáról hozott döntésnél figyelembe kell venni.
            
         
               (6)
            
            
               A véralvadásgátló hatású rágcsálóirtó szerekkel járó kockázatok és előnyök felülvizsgálatának és összehasonlító elemzésének, valamint az e szerek esetében alkalmazható kockázatcsökkentő intézkedések meghatározásának elősegítése érdekében a flokumafen, a brodifakum és a warfarin értékelését az egyéb véralvadásgátló hatású rágcsálóirtó szerek értékelésével párhuzamosan kell elvégezni.
            
         
               (7)
            
            
               Ebből következően a kérelmezőkön kívül álló okokból kifolyólag a flokumafen, a brodifakum és a warfarin jóváhagyásának hatálya valószínűleg a jóváhagyás esetleges megújításáról hozandó döntés megszületése előtt lejár. Ezért helyénvaló ezen hatóanyagok jóváhagyásának érvényességi idejét a kérelmek értékeléséhez elegendő idővel meghosszabbítani.
            
         
               (8)
            
            
               A jóváhagyás érvényességi idejétől eltekintve az említett hatóanyagok továbbra is a 98/8/EK irányelv I. mellékletében meghatározott előírások és feltételek szerint minősülnek jóváhagyottnak.
            
         
               (9)
            
            
               Az e határozatban előírt intézkedések összhangban vannak a Biocid Termékek Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A flokumafen, a brodifakum és a warfarin 14. terméktípusba tartozó biocid termékekben történő felhasználására vonatkozó jóváhagyás érvényességi ideje 2018. június 30-án jár le.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. január 29-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 167., 2012.6.27., 1. o.
   
   
      (2)  Az Európai Parlament és a Tanács 1998. február 16-i 98/8/EK irányelve a biocid termékek forgalomba hozataláról (HL L 123., 1998.4.24., 1. o.).